CELEX: 32008R0351
Language: hr
Date: 2008-04-16 00:00:00
Title: Uredba Komisije (EZ) br. 351/2008 od 16. travnja 2008. o provedbi Direktive 2004/36/EZ Europskog parlamenta i Vijeća u pogledu davanja prednosti pregledima na stajanci zrakoplova koji pristaju u zračne luke Zajednice  Tekst značajan za EGP

07/Sv. 025
            
            
               HR
            
            
               Službeni list Europske unije
            
            
               55
            
         32008R0351
   
               L 109/7
            
            
               SLUŽBENI LIST EUROPSKE UNIJE
            
            
               16.04.2008.
            
         
      UREDBA KOMISIJE (EZ) br. 351/2008
   od 16. travnja 2008.
   o provedbi Direktive 2004/36/EZ Europskog parlamenta i Vijeća u pogledu davanja prednosti pregledima na stajanci zrakoplova koji pristaju u zračne luke Zajednice
   (Tekst značajan za EGP)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu 2004/36/EZ Europskog parlamenta i Vijeća od 21. travnja 2004. o sigurnosti zrakoplova trećih zemalja koji koriste zračne luke Zajednice (1), a posebno njezin članak 8. stavak 2.,
   budući da:
   
               (1)
            
            
               Direktiva 2004/36/EZ uvodi usklađeni pristup učinkovitoj primjeni međunarodnih sigurnosnih standarda u Zajednici usklađivanjem pravila i postupaka koji se primjenjuju prilikom pregleda na stajanci zrakoplova trećih zemalja koji pristaju u zračne luke u državama članicama. U njoj se od država članica zahtijeva da prema usklađenom postupku obave preglede na stajanci zrakoplova trećih zemalja koji pristaju u neku od njihovih zračnih luka otvorenih za međunarodni zračni promet i za koje se sumnja da ne ispunjavaju međunarodne sigurnosne standarde te da sudjeluju u prikupljanju i razmjeni informacija o obavljenim pregledima na stajanci.
            
         
               (2)
            
            
               Kako bi nadležna inspekcijska tijela svake države članice mogla što bolje iskoristiti ograničena sredstva koja su im na raspolaganju, prednost moraju dati pregledima na stajanci određenih kategorija operatera i zrakoplova kod kojih postoji velika vjerojatnost otkrivanja sigurnosnih nedostataka.
            
         
               (3)
            
            
               Mjere predviđene ovom Uredbom u skladu su s mišljenjem Odbora osnovanog na temelju članka 12. Uredbe Vijeća (EEZ) br. 3922/91 (2),
            
         DONIJELA JE OVU UREDBU:
   Članak 1.
   Definicije
   U smislu ove Uredbe primjenjuju se sljedeće definicije:
   
               1.
            
            
               „davanje prednosti pregledima na stajanci” znači dodjela odgovarajućeg dijela ukupnog broja pregleda na stajanci koje država članica obavlja u jednoj godini, kao što je predviđeno člankom 2. ove Uredbe;
            
         
               2.
            
            
               „predmet” znači operater i/ili svi operateri iz određene države i/ili vrsta zrakoplova i/ili određeni zrakoplov.
            
         Članak 2.
   Kriteriji davanja prednosti
   Ne dovodeći u pitanje članak 8. stavak 3. Direktive 2004/36/EZ, države članice daju prednost svojim pregledima na stajanci sa sljedećim predmetima koji pristaju u bilo koju od njihovih zračnih luka otvorenih za međunarodni zračni promet:
   
               1.
            
            
               Predmeti za koje je utvrđeno da predstavljaju potencijalnu prijetnju na temelju redovitih analiza koje provodi Europska agencija za sigurnost zračnog prometa (EASA).
            
         
               2.
            
            
               Predmeti za koje je utvrđeno da je potrebno izvršiti daljnje provjere navedenih predmeta sustavnim pregledom na stajanci radi utvrđivanja njihovog stvarnog ispunjenja odgovarajućih sigurnosnih standarda na temelju mišljenja Odbora za sigurnost zračnog prometa danog u kontekstu provedbe Uredbe (EZ) br. 2111/2005 Europskog parlamenta i Vijeća (3). To može uključivati predmete koji su bili povučeni s popisa zračnih prijevoznika za koje vrijedi zabrana obavljanja letova u Zajednici na temelju Uredbe (EZ) br. 2111/2005 („popis Zajednice”).
            
         
               3.
            
            
               Predmeti utvrđeni na temelju informacija koje je Komisija dobila od država članica ili EASA-a sukladno članku 4. stavku 3. Uredbe (EZ) br. 2111/2005.
            
         
               4.
            
            
               Zrakoplovi koje operateri sadržani u Prilogu B popisu Zajednice koriste u zračnom prometu u Zajednici.
            
         
               5.
            
            
               Zrakoplovi koje koriste drugi operateri certificirani u istoj državi kao i operater koji je u odgovarajućem vremenskom razdoblju na popisu Zajednice.
            
         Članak 3.
   Priopćenja
   1.   EASA državama članicama šalje u elektroničkom obliku popis predmeta pregleda iz članka 2. najmanje svaka četiri mjeseca.
   2.   EASA obavlja nadzor nad postupkom davanja prednosti te državama članicama, u suradnji s nadležnim međunarodnim organizacijama u području zrakoplovstva, pruža informacije koje su im potrebne kako bi mogle pratiti napredak postignut u cijeloj Zajednici što se tiče davanja prednosti predmetima pregleda iz članka 2. u pogledu inspekcijskih pregleda, uključujući odgovarajuće statističke podatke o zračnom prometu.
   Članak 4.
   Ova Uredba stupa na snagu sljedećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 16. travnja 2008.
      
         
            Za Komisiju
         
         Jacques BARROT
         
         
            Potpredsjednik
         
      
   
   
      (1)  SL L 143, 30.4.2004., str. 76. Direktiva kako je zadnje izmijenjena Uredbom (EZ) br. 2111/2005 (SL L 344, 27.12.2005., str. 15).
   
      (2)  SL L 373, 31.12.1991., str. 4. Uredba kako je zadnje izmijenjena Uredbom (EZ) br. 216/2008 Europskog parlamenta i Vijeća (SL L 79, 19.3.2008., str. 1.).
   
      (3)  SL L 344, 27.12.2005., str. 15.